Id-Deputat Nazzjonalista Tony Abela, fid-dikjarazzjoni tal-assi tiegħu ma ddikjarax is-sehem f'kumpanija ma' traffikant tad-droga, li fl-aħħar xhur kellu sentenza ta' ħabs fil-konfront tiegħu kkonfermata mill-Qorti tal-Appell Kriminali. Abela huwa wieħed mill-iktar deputati ġodda ta' Simon Busuttil, għax daħal fil-Parlament ftit tax-xhur ilu u dik tal-aħħar ġimgħat kienet l-ewwel dikjarazzjoni tal-assi tiegħu wara li rritorna fil-Parlament. Dikjarazzjoni tal-assi li reġgħet poġġietu bħala wieħed mill-iktar deputati li għandhom ġid fil-Parlament Malti. Ma dan kollu jispikka x'naqas milli jinkludi Tony Abela fid-dikjarazzjoni tal-assi tiegħu. Minn stħarriġ tal-gazzetta KullĦadd jirriżulta li Tony Abela għad għandu ismu jidher fuq ir-reġistru tal-kumpaniji tal-Awtorità għas-Servizzi Finanzjarji ma' ċertu Andrea Zammit, magħruf aħjar bħala Indri Zammit. Zammit kien weħel 18-il sena ħabs b'rabta ma' traffikar ta' droga fl-2010, liema sentenza kienet ikkonfermata f'Jannar ta' din is-sena. Dan f'sentenza studjata li analizzat kemm huma serji l-akkużi li tagħhom instab ħati s-sieħeb ta' Abela fin-negozju. Fil-fatt, Abela u Zammit huma tnejn minn ħames sidien ta' AJACA FISHING COMPANY LIMITED u skont it-tagħrif tal-MFSA bejniethom huma għandhom nofs l-ishma tal-kumpanija. Meta snin ilu ħarġet għall-ewwel darba fil-beraħ l-aħbar dwar din il-kumpanija bejn dak li kien membru tal-Kabinett u kanvasser tiegħu kien intqal li AJACA FISHING COMPANY LIMITED kienet se tkun likwidata. Iżda, sal-lum għadha tidher bħala kumpanija reġistrata mal-MFSA. B'hekk, minn għada stess tista' taqbad tkompli tinnegozja. Minkejja dan, Abela ħbieha mid-dikjarazzjoni tal-assi tiegħu. Fl-1994, Indri Zammit kien inqabad idaħħal bi €23,000 affarijiet b'kuntrabandu permezz tal-lanċa tal-kumpanija. Fuq dan il-każ Zammit kien weħel multa ta' kwazi €60,000 u kien ingħata wkoll sentenza sospiża ta' priġunerija. Ir-rabta bejn dawn iż-żewġ persuni dejjem kienet sors ta' kontroversja. Saħansitra l-eks-Prim Ministru Lawrence Gonzi għamel diversi dikjarazzjonijiet fl-2006 fejn kien qal li huwa jemmen il-verżjoni ta' Tony Abela dwar il-każ tal-AJACA FISHING COMPANY LIMITED u Indri Zammit u saħaq li għalih din hija storja magħluqa. Iżda jidher li ma ngħalqet qatt bħalma ma ngħalqitx il-kumpanija. Interessanti kif Tony Abela qatt ma ddikjara s-sehem tiegħu f'din il-kumpanija, la meta kien fil-Kabinett u lanqas illum bħala membru parlamentari. Abela, li llum huwa deputat mingħajr settur li jitkellem fuqu, jibqa' magħruf bħala deputat li joħroġ għexieren ta' eluf ta' ewro mill-but fil-kampanji ġbir ta' fondi. Saħansitra kien ukoll teżorier tal-Partit Nazzjonalista b'aċċess għall-JS List. Iben Tony Abela, Sam, illum huwa kandidat tal-Partit Nazzjonalista.